bluuebunny/crossref_metadata_2025 huggingface dataset:
Study of parabolic quantum well microcavities and terahertz time domain spectroscopy in the bosonic cascade regime
Authors: Τζίμης Αλέξανδρος
Published: September 2021

Η παρούσα εργασία εστιάζεται στη μελέτη ημιαγωγικών μικροκοιλοτήτων με κβαντικά πηγάδια. Οι δομές αυτές στηρίζονται στην ισχυρή σύζευξη μεταξύ φωτός (φωτόνια στη μικροκοιλότητα) και ύλης (εξιτόνια στα κβαντικά πηγάδια), δημιουργώντας νέα ψευδοσωματίδια που ονομάζονται πολαριτόνια. Τέτοιες δομές μπορούν να προσφέρουν έναν εναλλακτικό τρόπο εκπομπής THz ακτινοβολίας, χρησιμοποιώντας το φαινόμενο των μποζονικών αλυσιδωτών μεταβάσεων από ισαπέχουσες ενεργειακές καταστάσεις. Η εργασία χωρίζεται σε δύο μέρη. Το πρώτο μέρος ασχολείται με τη μελέτη ημιαγωγικών δομών βασισμένων σε κβαντικά πηγάδια με παραβολικό δυναμικό. Το δεύτερο μέρος περιγράφει την ανάπτυξη και τη δοκιμή ενός THz φασματομέτρου για τη μελέτη των μποζονικών αλυσιδωτών μεταβάσεων. Στο πρώτο μέρος δείχνουμε ότι το παραβολικό κβαντικό πηγάδι εμφανίζει τα αναμενόμενα ισαπέχοντα ενεργειακά επίπεδα. Παρατηρούμε κβαντικές ταλαντώσεις (quantum beating) σε συχνότητες THz μεταξύ των ενεργειακών επιπέδων των εξιτονίων του κβαντικού πηγαδιού. Όταν το παραβολικό κβαντικό πηγάδι εμπεριέχεται σε μικροκοιλότητα, η δομή δείχνει τη χαρακτηριστική συμπεριφορά απουσίας τομής (anticrossing) μεταξύ εξιτονίων βαριών/ελαφριών οπών και του φωτονικού ρυθμού, αποδεικνύοντας έτσι το καθεστώς ισχυρής σύζευξης. Επιπλέον, υπό μη συντονισμένη οπτική διέγερση, η μικροκοιλότητα εμφανίζει μη-γραμμική εξαναγκασμένη εκπομπή. Στη συνέχεια, η μελέτη δυναμικής έδειξε ότι τα εξιτόνια αποδιεγείρονται πιο γρήγορα στο παραβολικό δυναμικό συγκριτικά με μία δομή με κβαντικά πηγάδια τετραγωνικού δυναμικού. Η θεωρητική ανάλυση της δυναμικής αποδιεγέρσεων συμφωνεί ποιοτικά με τα πειραματικά αποτελέσματα και περιγράφει τη χρονική εξέλιξη των εξιτονικών πληθυσμών σε κάθε επίπεδο του παραβολικού κβαντικού πηγαδιού μαζί με τη συνεισφορά κάθε μετάβασης στη συνολική φωτοφωταύγεια. Στο δεύτερο μέρος περιγράφουμε την ανάπτυξη και τη δοκιμή ενός THz φασματομέτρου το οποίο επιτρέπει τη μέτρηση THz εκπομπής καθώς και την αλλαγή που προκαλεί εξωτερική οπτική διέγερση, στη διαδιδόμενη στο δείγμα THz ακτινοβολία. Η διάταξη προσφέρει τη δυνατότητα μετρήσεων σε θερμοκρασίες από 14 έως 300 Κ. Παρουσιάζονται επίσης τα πρώτα αποτελέσματα απορρόφησης/ενίσχυσης σε ημιαγωγική δομή μικροκοιλότητας με παραβολικά κβαντικά πηγάδια.
Πρότυπο μεθοδολογικό πλαίσιο ανάλυσης συσχετίσεων και μοντελοποίησης της χωροχρονικής αλληλεπίδρασης επικίνδυνων φυσικών φαινομένων με χρήση Μπεϋζιανής λογικής
Authors: Τσιπλακίδης Ιωάννης
Published: September 2021

Τα φυσικά φαινόμενα είναι τμήματα του φυσικού μας περιβάλλοντος. Κάτω από συγκεκριμένες συνθήκες και καταστάσεις, μπορούν να μετασχηματιστούν σε απειλές για την ανθρωπότητα, το περιβάλλον και την ανάπτυξη. Παραδείγματα όπως οι καταστροφές λόγω σεισμού και τσουνάμι στην ινδονήσια το 2008 ή το πυρηνικό συμβάν στην Ιαπωνία το 2011 λόγω μία πλημμύρας, που ήταν το αποτέλεσμα ενός τσουνάμι, έχοντας προηγηθεί ένας σεισμός αναδεικνύουν την ανάγκη για μία μεθοδική και ολοκληρωμένη προσέγγιση στον τομέα της ανάλυση των επικίνδυνων φαινομένων. Τα επικίνδυνα φυσικά φαινόμενα δεν λειτουργούν απομονωμένα, αλλά επηρεάζουν το ένα το άλλο ως στοιχεία ενός ενιαίου συνόλου της ίδιας περιοχής. Όμως η δυνατότητα να ληφθεί υπόψη η αλληλοεπίδραση των επικίνδυνων φυσικών φαινομένων στη διάσταση του χώρου και του χρόνου προϋποθέτει συγκεκριμένο μεθοδολογικό πλαίσιο, που επί του παρόντος είναι περιορισμένο. Εξαιρετικά μικρός αριθμός μεθόδων έχουν προταθεί για την διαχείριση του συγκεκριμένου ζητήματος. Η μέθοδος του πίνακα, η τεχνική της πλατφόρμας και η εφαρμογή των πιθανολογικών δικτύων αποτελούν τις κύριες προσεγγίσεις στο συγκεκριμένο αντικείμενο. Ο κύριος σκοπός της συγκεκριμένης διατριβής είναι ο σχεδιασμός και εφαρμογή μίας πρότυπης μεθοδολογίας που θα επιτρέψει την διαχείριση των επικίνδυνων φυσικών φαινομένων με ικανοποιητικό τρόπο. Η συγκεκριμένη διατριβή αποδεικνύει ότι είναι δυνατόν να ληφθεί υπόψη το φαινόμενο 3Ι (Interaction,Interrelation, Interconnected) μεταξύ διαφορετικών επικίνδυνων φαινομένων, με την εφαρμογή της προτεινόμενης μεθόδου και επιλέγοντας τα Μπεϋζιανά Δίκτυα ως εργαλείο αποτύπωσης των σχέσεων των φαινομένων.Στις μέρες μας όλο και περισσότερα κράτη αντιλαμβάνονται την αξία της ύπαρξης ενός σχεδίου αντιμετώπισης των επικίνδυνων φαινομένων και των επιπτώσεων τους. Γι’ αυτό μία διαδικασία που αφορά την ανάλυση των επικίνδυνων φαινομένων είναι πιο απαραίτητη πάρα ποτέ.
Ανοσοϊστοχημική διερεύνηση μεταβολικών βιοδεικτών στο αδενοκαρκίνωμα του ενδομητρίου σε σύγκριση με το φυσιολογικό και υπερπλαστικό ενδομήτριο
Authors: Αναγνώστου Ελευθέριος
Published: September 2021

Εισαγωγή: Τα νεοπλασματικά κύτταρα εμφανίζουν αυξημένες μεταβολικές ανάγκες σε σύγκριση με τα φυσιολογικά, μη-νεοπλασματικά κύτταρα. Χρησιμοποιούν τους υδατάνθρακες ως πηγή ενέργειας. Επιπλέον, η αυξημένη βιοσύνθεση λιπαρών οξέων έχει παρατηρηθεί σε πολλές κακοήθειες.Μέθοδοι: Μελετήθηκε η ανοσοϊστοχημική έκφραση του GLUT1 (μεταφορέας γλυκόζης εντός των κυττάρων) και της FASN (η οποία καταλύει τη σύνθεση λιπαρών οξέων) σε 43 περιστατικά ενδομητριοειδούς αδενοκαρκινώματος, 15 περιστατικά ορώδους καρκινώματος, οκτώ (8) περιστατικά διαυγοκυτταρικού καρκινώματος, 20 περιστατικά φυσιολογικού ενδομητρίου, 17 περιστατικά υπερπλασίας του ενδομητρίου χωρίς ατυπία και 11 περιστατικά άτυπης υπερπλασίας. Επιπρόσθετα, μελετήθηκε η ανοσοϊστοχημική έκφραση του ογκοκατασταλτικού γονιδίου ΡΤΕΝ.Αποτελέσματα: Παρατηρήθηκε σταδιακή αύξηση της έκφρασης αμφοτέρων των μεταβολικών δεικτών από καλοήθεις καταστάσεις προς την κακοήθεια. Η πιο σημαντική παρατήρηση ήταν η διάφορά της έκφρασης της FASN ανάμεσα στην άτυπη υπερπλασία και το ενδομητριοειδές αδενοκαρκίνωμα βαθμού 1 (p = 0.01).Συμπεράσματα: Ο GLUT1 και η FASN έδειξαν αυξημένη έκφραση από την υπερπλασία προς το καρκίνωμα του ενδομητρίου. Το ΡΤΕΝ έδειξε απώλεια της έκφρασής του στο ενδομητριοειδές αδενοκαρκίνωμα βαθμού 2, σε σχέση με το βαθμού 1. Οι δείκτες αυτοί θα μπορούσαν να χρησιμοποιηθούν σαν βοήθημα σε δύσκολες περιπτώσεις διαφορικής διάγνωσης.
Προγνωστικοί δείκτες της εξέλιξης της μη ένοχης αθηρωματικής πλάκας στις στεφανιαίες αρτηρίες
Authors: Κλέττας Δημήτριος
Published: September 2021

Εκτιμήσαμε αναδρομικά την στεφανιογραφίες ασθενών με διαγνωσμένη στεφανιαία νόσο οι οποίοι επανεξετάστηκαν με νέα στεφανιογραφία για σταθερή ή ασταθή στηθάγχη μετά από ένα χρονικό διάστημα 12 μηνών. Ορίσαμε ως εξέλιξη της στεφανίας νόσου την νέα δημιουργία αθηρωματικής πλάκας ή την αύξηση μίας προϋπάρχουσας μη σημαντικής αθηρωματικής πλάκας κατά ποσοστό μεγαλύτερο ίσο του 20%. Αναλύσαμε τους γονότυπους των ασθενών για την -1846 C>T CRP και την -174G>C IL-6 SNPs. Η πιθανότητα εξέλιξης της στεφανίας νόσου εκτιμήθηκε σύμφωνα με την τυχεοποίηση Μέντελ και χρησιμοποιώντας τη μέθοδο KaplaneMeier . Όλα τα στοιχεία αναλύθηκαν χρησιμοποιώντας μοντέλο Κοξ το οποίο συμπεριέλαβε τους σχετικούς κλινικούς παραγοντες . ΑΠΟΤΕΛΕΣΜΑΤΑ: Στη μελέτη μας συμπεριλάβαμε 157 ασθενείς. Τα επίπεδα CRP όρου και IL-6 διέφεραν σημαντικά ανάμεσα στους γονότυπους το αναλύσαμε. H κατανομή των γονοτύπων της IL-6 ήταν συμβατές με την ισορροπία Hardy Weinberg, ενώ αυτόι για την CRP εξαιρέθηκαν από τα συμπεράσματά μας. Στους 48 μήνες, 83 ασθενείς (52,9%) με αλλήλια C της IL-6 έναντι 74 (47,1%) με αλλήλια G, παρουσίασαν εξέλιξη της στεφανιαίας νόσου.Οι ασθενείς με το αλλήλιο C της IL-6 C είχαν 52,8% πιθανότητα για εξέλιξη της στεφανίας νόσου έναντι 13,3% αυτών με το αλλήλιο G. ( Ρ=0,005). Τα αποτελέσματα επιβεβαιώθηκαν από πολυπαραγοντική ανάλυση: Δυσλιπιδαιμία, οικογενειακό ιστορικό και IL- 6 SNP αναδείχθηκαν οι σημαντικότεροι παράγοντες.ΣΥΜΠΕΡΑΣΜΑ : Οι ασθενείς με διαγνωσμένη στεφανιαία νόσο οι οποίοι ήταν φορείς του -174C αλληλίου για την ιντερλευκίνη έξι, είχαν αυξημένο κίνδυνο για εξέλιξη των στεφανιαίων πλακών σε ένα μεσοδιάστημα τεσσάρων ετών. Επιπλέον μελέτες χρειάζονται για να επιβεβαιώσουν αυτά τα ευρήματα.
Τοπολογικά φαινόμενα της γενικευμένης εξίσωσης Dirac σε διατάξεις φωτονικών πλεγμάτων
Authors: Πυριαλάκος Γεώργιος
Published: September 2021

Η διατριβή διαπραγματεύεται την θεωρητική μελέτη φωτονικών περιοδικών διατάξεων για την προσομοίωση κβαντικών τοπολογκών φαινομένων μέσω της γενικευμένης εξίσωσης Dirac. Σκοπός αποτέλεσε η εξεύρεση και σχεδίαση των κατάλληλων φωτονικών δομών, με στοχευμένα γεωμετρικά χαρακτηριστικά και περιοδικές ιδιότητες, για την ακριβή τροποποίηση της μορφής του πεδίου κατά της διάδοσης σε αυτές. Η μελέτη βασίστηκε θεωρητικά στην εξίσωση της παραξονικής προσέγγισης του πεδίου και στις προσεγγιστικές σχέσεις του μοντέλου ισχυρής σύζευξης. Συγκεκριμένα, μέσω της περιγραφής του διακριτού μοντέλου που δημιουργείται από τα πλάτη των ρυθμών μεμονωμένων κυματοδηγικών διατάξεων επιτεύχθηκε η κατάλληλη ισοδυναμία με την εξίσωση Dirac που περιγράφει την δυναμική των θεμελιωδών ρελατιβιστικών σωματιδίων ελευθέρου χώρου. Ταυτόχρονα, μέσω της κατάλληλης τροποποίησης των ιδιοτήτων των επιμέρους δομών έγινε προσπάθεια διάσπασης των βασικών συμμετριών του κβαντικού μοντέλου με σκοπό την γενίκευση του και την εμφάνιση μη τετριμμένων φαινομένων όπως η εμφάνιση κώνων Dirac τύπου-ΙΙ στο διάγραμμα διασποράς. Οι δομές που δημιουργήθηκαν κατέδειξαν την μεγάλη προσαρμοστικότητα που τις χαρακτηρίζει, προσφέροντας την δυνατότητα προσομοίωσης ισοδύναμων φαινομένων από τους κλάδους της κβαντικής φυσικής και φυσικής στερεάς κατάστασης μέσω μίας εύκολα προσαρμοζόμενης οπτικής διάταξης. Στην διδακτορική διατριβή μελετούνται φαινόμενα διάδοσης τόσο σε συνεχή και άπειρα μέσα όσο και σε τερματισμένες διατάξεις σχεδιασμένες με στόχο την ανάδυση επιφανειακών ρυθμών. Η διαδικασία μελέτης στηρίζεται στην πλήρη ανάλυση των διαγραμμάτων διασποράς των επιμέρους δομών με στόχο την αναγνώριση των περιοχών μη τετριμμένης συμπεριφοράς που αναμένεται να εμφανιστούν λόγω της στοχευμένης σχεδίασης των διακριτών μοντέλων που τις χαρακτηρίζουν. Κεντρικός στόχος της διδακτορικής διατριβής αποτέλεσε και η ενσωμάτωση δευτερευουσών χαρακτηριστικών μέσω των θεωριών της τοπολογίας και της PT συμμετρίας. Μέσω της κατάλληλης διάσπασης των συμμετριών αμοιβαιότητας, τόσο χωρικά όσο και χρονικά, εμφανίστηκαν φαινόμενα όπως η απολύτως μηδενική απόσβεση και η εμφάνιση μονοκατευθηντικών ρυθμών, που αποτέλεσαν και τους επιθυμητούς στόχους σχεδίασης.
Ταμιευτήρες νερού και μεταμορφώσεις τοπίου
Authors: Νανά Μαριάννα
Published: September 2021

Η συνεχής αλλαγή και μεταμόρφωση των τοπίων είναι κάτι που γίνεται αενάως ως αποτέλεσμα φυσικών διεργασιών. Τι συμβαίνει όμως όταν ο άνθρωπος επεμβαίνει σε ένα τοπίο και το μεταμορφώνει ριζικά; Στη παρούσα διδακτορική διατριβή μελετώνται οι χωροχρονικές αλλαγές των τοπίων των ταμιευτήρων νερού και ο ρόλος της Αρχιτεκτονικής Τοπίου στον σχεδιασμό αυτών των τοπίων. Το τεχνικό έργο κατανοείται ως επέμβαση του ανθρώπου στο τοπίο που προκαλεί την μεταμόρφωσή του και συγχρόνως δημιουργεί νέες προοπτικές. Ο σχεδιασμός του τοπίου τους ανακύπτει μέσα από την μελέτη αυτή ως απάντηση για την βελτιστοποίηση του σχεδιασμού και την αειφόρο προοπτική του τεχνικού έργου αλλά και των φυσικών και κοινωνικών δομών που το υποδέχονται και αλληλοεπιδρούν μαζί του.Η μελέτη διαιρείται σε τρία μέρη: α. την θεωρητική διερεύνηση και την εφαρμοσμένη έρευνα σε δύο επίπεδα, β. την τοπιακή καταγραφή των ελληνικών ταμιευτήρων και γ. την υποδειγματική εφαρμογή μελέτης Αρχιτεκτονικής τοπίου για τρεις επιλεγμένους ταμιευτήρες. Στο πρώτο μέρος αναζητούνται και καταγράφονται οι μεταβολές στο φυσικό περιβάλλον στις κοινωνικοοικονομικές δομές και στην εικόνα και στην φυσιογνωμία του τοπίου. Επίσης συγκεντρώνονται στοιχεία που αφορούν τεχνικά, θεσμικά και νομοθετικά ζητήματα των ταμιευτήρων και των φραγμάτων αλλά και παραδείγματα ταμιευτήρων και σχεδιασμού ταμιευτήρων από την αρχαιότητα ως τα σύγχρονα χρόνια και από διάφορες περιοχές του κόσμου. Στο δεύτερο μέρος η μελέτη εξειδικεύεται στον Ελλαδικό χώρο με τον προσδιορισμό των ιδιαιτεροτήτων των τοπίων των ταμιευτήρων νερού της χώρας. Συγκεκριμένα γίνεται αναλυτική καταγραφή των τοπιακών χαρακτηριστικών 122 μεγάλων ταμιευτήρων της χώρας με τον σχεδιασμό και την επεξεργασία 6 θεματικών χαρτών και τη συγκέντρωση και ερμηνεία 512 δορυφορικών εικόνων. Τα στοιχεία που συλλέγονται καταγράφονται συνοπτικά δημιουργώντας έναν συγκεντρωτικό πίνακα τοπιακής καταγραφής των μεγάλων ταμιευτήρων της Ελλάδας. Στην συνέχεια ακολουθεί στατιστική επεξεργασία και ερμηνεία τους. Συνολικά η θεωρητική προσέγγιση των τοπίων των ταμιευτήρων μαζί με την καταγραφή και επεξεργασία των δεδομένων για τους ελληνικούς ταμιευτήρες αποτελούν την βάση για την πρόταση μιας τυπολογίας τοπίων ταμιευτήρων νερού για τον Ελλαδικό χώρο. Στο τρίτο μέρος επιλέγονται τρεις ταμιευτήρες ενδεικτικοί των τριών τύπων και εφαρμόζεται υποδειγματική μελέτη Αρχιτεκτονικής Τοπίου για καθέναν από αυτούς. Γίνεται ανάλυση του τοπίου τους με επιτόπια έρευνα, φωτογραφική αποτύπωση, επικοινωνία με τις τοπικές κοινωνίες και τους φορείς κατασκευής και λειτουργίας του τεχνικού έργου και μελέτη σχετικής βιβλιογραφίας. Προσδιορίζονται τα ιδιαίτερα χαρακτηριστικά και οι δυνατότητες του κάθε τόπου και τέλος συντάσσεται πρόταση σχεδιασμού του τοπίου τους. Ως αντιπρόταση στην συνήθη πρακτική το τοπίο να αποτελεί υποπροϊόν της κατασκευής του τεχνικού έργου, η παρούσα διδακτορική διατριβή προτείνει μια συστηματική και τεκμηριωμένη σχεδιαστική αντιμετώπιση των τοπίων των ελληνικών ταμιευτήρων με πολλαπλά οφέλη για την κοινωνία, το φυσικό περιβάλλον αλλά και το ίδιο το τεχνικό έργο.
Συμπερασματολογία για τις παραμέτρους της κατανομής Laplace
Authors: Ταφιάδη Μαρία
Published: September 2021

Το αντικείμενο της παρούσας διατριβής εντάσσεται ερευνητικά στο πεδίο της Μαθηματικής Στατιστικής. Αρχικά γίνεται παρουσίαση της κατανομής Laplace και ιδιοτήτων αυτής. Αναφέρονται γνωστά γενικά αποτελέσματα που αφορούν σε διατεταγμένες παρατηρήσεις που προκύπτουν από τυχαία δείγματα. Ειδικότερα, παρατίθενται αποτελέσματα στην περίπτωση που η αρχική κατανομή είναι η εκθετική. Στη συνέχεια αποδεικνύονται νέα αποτελέσματα για διατεταγμένες παρατηρήσεις που προκύπτουν από τυχαία δείγματα από την κατανομή Laplace.Ακολουθούν τα πρώτα κύρια αποτελέσματα της διατριβής που αφορούν στη σύγκριση των παραμέτρων θέσης δύο πληθυσμών που προέρχονται από την κατανομή Laplace. Κατασκευάζονται ακριβείς έλεγχοι για την ισότητα των παραμέτρων θέσης δύο κατανομών Laplace με κοινή, αλλά άγνωστη παράμετρο κλίμακας βάσει ανεξάρτητων τυχαίων δειγμάτων. Οι έλεγχοι που συζητώνται είναι ο έλεγχος γενικευμένου λόγου πιθανοφανειών και έλεγχοι που βασίζονται στην τυποποιημένη διαφορά των βέλτιστων γραμμικών αμερόληπτων εκτιμητών των παραμέτρων. Δεσμεύοντας σε συγκεκριμένες ποσότητες οι ακριβείς κατανομές τους εκφράζονται ως μείξεις κατανομών λόγων γραμμικών συνδυασμών ανεξάρτητων εκθετικών τυχαίων μεταβλητών. Αυτό δίνει τη δυνατότητα να υπολογιστούν κλασσικά ποσοστιαία σημεία καθώς και να κατασκευαστούν ακριβή διαστήματα εμπιστοσύνης για την διαφορά των δύο παραμέτρων θέσης. Τέλος, συγκρίνεται αριθμητικά η ισχύς των ελέγχων.Στη συνέχεια γίνεται σύγκριση των παραμέτρων κλίμακας δύο πληθυσμών που προέρχονται από την κατανομή Laplace. Ειδικότερα, κατασκευάζονται ακριβείς έλεγχοι για τη σύγκριση των παραμέτρων κλίμακας δύο κατανομών Laplace βάσει ανεξάρτητων τυχαίων δειγμάτων. Οι έλεγχοι που συζητώνται είναι ο έλεγχος γενικευμένου λόγου πιθανοφανειών και έλεγχοι που βασίζονται είτε στον λόγο των εκτιμητών μέγιστης πιθανοφάνειας είτε στον λόγο των βέλτιστων γραμμικών αμερόληπτων εκτιμητών των παραμέτρων. Υπολογίζεται η ακριβής συνάρτηση κατανομής των στατιστικών συναρτήσεων και μέσω αυτής κλασσικά ποσοστιαία σημεία. Επίσης, κατασκευάζονται αριθμητικά αμερόληπτοι έλεγχοι και αμερόληπτα διαστήματα εμπιστοσύνης για τον λόγο των παραμέτρων κλίμακας. Τέλος, συγκρίνεται αριθμητικά η ισχύς των ελέγχων.
Διερεύνηση των επιπτώσεων της χρήσης βιοκαυσίμων σε κινητήρα ντήζελ
Authors: Ατζέμη Μαρία
Published: September 2021

Ο στόχος της παρούσας διδακτορικής διατριβής είναι η μελέτη της επίδρασης διαφόρων βιοκαυσίμων τόσο στα ποιοτικά χαρακτηριστικά του πετρελαϊκού ντήζελ, όσο και στα χαρακτηριστικά απόδοσης των κινητήρων και στις εκπομπές καυσαερίων. Στην εργασία επιχειρείται η αύξηση του ανανεώσιμου περιεχομένου του πετρελαϊκού ντήζελ και η βελτίωση των φυσικοχημικών ιδιοτήτων του μέσω της ανάμιξης του με ανανεώσιμα καύσιμα, η οποία ταυτόχρονα θα συνοδεύεται από μείωση των εκπεμπόμενων ρύπων. Η παρούσα μελέτη αποτελεί μία προσπάθεια εύρεσης τρόπων μείωσης των καυσαερίων που εκπέμπονται από κινητήρες ντήζελ και είναι επικεντρωμένη στον τομέα των καυσίμων και των βιοκαυσίμων, προτείνοντας μίγματα τα οποία μπορούν να χρησιμοποιηθούν σε κινητήρες ντήζελ, χωρίς την ανάγκη εφαρμογής τροποποιήσεων στους κινητήρες. Η διατριβή αποτελείται από 10 κεφάλαια, τα οποία είναι ταξινομημένα σε δύο ενότητες. Η πρώτη ενότητα αποτελείται από τέσσερα κεφάλαια στα οποία γίνεται μία βιβλιογραφική ανασκόπηση. Η δεύτερη ενότητα απαρτίζεται από έξι κεφάλαια και αποτελεί το πειραματικό μέρος της παρούσας διατριβής.
Ευρωπαϊκή εκπαιδευτική πολιτική και πολιτικές διά βίου μάθησης στην Ελλάδα
Authors: Δουργκούνας Γεώργιος
Published: September 2021

Ο σκοπός της παρούσας διδακτορικής διατριβής είναι η διερεύνηση των επιδράσεων της ευρωπαϊκής εκπαιδευτικής πολιτικής για τη διά βίου μάθηση (ΔΒΜ) στις πολιτικές για τη ΔΒΜ στην Ελλάδα, και η αξιολόγηση της αποτελεσματικότητας των πολιτικών για τη συνεχιζόμενη επαγγελματική κατάρτιση (ΣΕΚ) στην Ελλάδα, ως προς την επίτευξη των στόχων της απασχολησιμότητας και της διασφάλισης της κοινωνικής συνοχής, εστιάζοντας στους ανέργους. Στο πρώτο μέρος της διατριβής, επιχειρείται η επισκόπηση των θεωρητικών προσεγγίσεων για τις έννοιες της απασχολησιμότητας και της διασφάλισης της κοινωνικής συνοχής, οι οποίες αποτελούν δύο συμπληρωματικούς στόχους των πολιτικών της Ευρωπαϊκής Ένωσης (ΕΕ) για τη ΔΒΜ. Στο δεύτερο μέρος της διατριβής, προσεγγίζονται κριτικά οι πολιτικές της ΕΕ για τη ΔΒΜ και οι επιδράσεις τους στην εκπαιδευτική πολιτική για τη ΔΒΜ στην Ελλάδα, με ερμηνευτικό εργαλείο την έννοια του εξευρωπαϊσμού. Το τρίτο μέρος της διατριβής εξετάζει τον βαθμό επίτευξης των στόχων της απασχολησιμότητας και της διασφάλισης της κοινωνικής συνοχής στην Ελλάδα, μέσω της συμμετοχής των ανέργων στη ΣΕΚ, μέσα από τα δεδομένα της Έρευνας Εκπαίδευσης Ενηλίκων του 2007 και του 2012. Η ερμηνεία και ανάλυση των μεταρρυθμίσεων στη ΔΒΜ και του λόγου πολιτικής των ελληνικών κυβερνήσεων στις πολιτικές τους για τη ΔΒΜ, καθώς και η στατιστική επεξεργασία των δεδομένων της Έρευνας Εκπαίδευσης Ενηλίκων για τη συμμετοχή των ανέργων στη ΣΕΚ στην Ελλάδα, καταδεικνύουν τις έντονες επιδράσεις της ευρωπαϊκής εκπαιδευτικής πολιτικής στις πολιτικές για τη ΔΒΜ στην Ελλάδα και την αποτυχία των πολιτικών ΣΕΚ να αναπτύξουν την απασχολησιμότητα των ανέργων και να διασφαλίσουν την κοινωνική συνοχή.
Η περί παθών και αρετών διδασκαλία του Αντωνίου της Πάδοβας (1195-1231) και η φιλοκαλική παράδοση της Ανατολής
Authors: Λιθηρόπουλος Κωνσταντίνος
Published: September 2021

Η παρούσα εργασία στηρίζεται σε τέσσερεις θεματικούς άξονες. Ο πρώτος, σχετίζεται σε πρώτο επίπεδο με τα βασικά θεολογικά ζητήματα που απασχόλησαν τον Αντώνιο της Πάδοβας (1195-1231). Αρχικά, αναφερθήκαμε στο κύριο χαρακτηριστικό του κηρύγματός του. Αυτό δεν ήταν άλλο από το αίτημα για μεταστροφή. Στον δεύτερο θεματικό άξονα μελετήσαμε τους αναβαθμούς των πνευματικών μεθηλικιώσεων σύμφωνα με την διδασκαλία του. Στο τρίτο κεφάλαιο μεταφράσαμε και ομαδοποιήσαμε τα χωρία των Sermones που σχετίζονται περί παθών και αρετών. Άλλωστε, ένα από τα αγαπημένα θέματα των Sermones, ήταν οι παραινέσεις για την καλλιέργεια των αρετών, σε αντιδιαστολή με τους κινδύνους των παθών. Τέλος, στην τέταρτη θεματική ενότητα παρουσιάσαμε τις αντίστοιχες διδασκαλίες υπό την οπτική της νηπτικής παράδοσης.
Ανάλυση της διαδικασίας ανάγνωσης σε μίκρο-αισθητήρες τεχνολογίας υλικών αλλαγής φάσης και εκτίμηση κινηματικής κατάστασης
Authors: Ζαχαρίας Ηλίας
Published: September 2021

Η εν λόγω διδακτορική διατριβή έχει ως αντικείμενο τη μελέτη και ανάλυση των διαδικασιών εγγραφής και ανάγνωσης πληροφορίας σε διατάξεις που κάνουν χρήση υλικών αλλαγής φάσης (Phase-Change Materials, PCM), μέσα από κατάλληλα μοντέλα προσομοίωσης και αξιοποίηση του σήματος ανάγνωσης που παράγεται από μίκρο-ηλεκτρομηχανικά συστήματα (Micro-electro-mechanical systems, MEMS), τα οποία βασίζονται σε τεχνικές μικροσκοπίας σάρωσης με ακίδα (probes) σε μικρή κλίμακα, για την εκτίμηση της κινηματικής κατάστασης του συστήματος αυτού. Συγκεκριμένα, στο πλαίσιο της μελέτης αυτής αναπτύσσονται ειδικά μοντέλα προσομοίωσης, τα οποία βασίζονται σε τεχνικές επίλυσης διαφορικών εξισώσεων με τη μέθοδο πεπερασμένων στοιχείων (Finite Element Method, FEM) με σκοπό την ανάλυση των διαδικασιών SET και RESET, ενός στοιχείου αποθήκευσης ενός bit πληροφορίας μιας PC-RAM (Phase-Change Random Access Memory) μνήμης, καθώς επίσης και των διαδικασιών Εγγραφής/Ανάγνωσης (WRITE/READ) μικρο-ηλεκτρομηχανικών διατάξεων σάρωσης με ακίδα πάνω σε υλικά αλλαγής φάσης. Γίνεται επίσης, μια εκτενής μελέτη του σήματος ανάγνωσης (read-back signal) κατά τη διαδικασία σάρωσης ενός εγγεγραμμένου συμβόλου ή μιας ακολουθίας συμβόλων από ‘0’ και ‘1’ και αναλύεται η σχέση εξάρτησης του σήματος αυτού από την ταχύτητα σάρωσης, καθώς και ο τρόπος με τον οποίο μπορεί να αξιοποιηθεί για την εκτίμηση της κίνησης αυτής. Για το σκοπό αυτό μοντελοποιείται ο βασικός παλμός ανάγνωσης ενός συμβόλου (bit), καθώς και το κανάλι ανάγνωσης σε σχέση με την ταχύτητα σάρωσης, κάνοντας χρήση τεχνικών επεξεργασίας σήματος αναδειγματοληψίας (resampling), αξιοποιώντας αρχιτεκτονικές φίλτρων Farrow. Ειδικότερα, προτείνεται μια καινοτόμος μέθοδος ανάλυσης και επεξεργασίας του σήματος ανάγνωσης που προκύπτει από μια μίκρο-ηλεκτρομηχανική διάταξη, η οποία φέρει μια προ-αποθηκευμένη (γνωστή) πληροφορία ακολουθίας συμβόλων ή κατάλληλων μοτίβων πάνω σε μια δισδιάστατη επιφάνεια μερικών νανο/μικρομέτρων, με σκοπό την εκτίμηση της κινηματικής κατάστασης (ταχύτητα, επιτάχυνση) της διάταξης και κατ’ επέκταση της συσκευής που φέρει μια τέτοιου τύπου διάταξη και η οποία μπορεί να υφίσταται επιταχύνσεις λόγω εξωτερικών διαταραχών.
The evaluation of electroacupuncture in the management of motion sickness syndrome in healthy male adults, in a double blinded study.
Authors: Φυδανάκη Ουρανία
Published: September 2021

Σκοπός: Η κινήτωση είναι η κύρια αιτία των συμπτωμάτων σχετιζόμενων με την ναυτία κατά τη διάρκεια παθητικής κίνησης σε χρήση μέσων μεταφοράς. Ο σκοπός αυτής της μελέτης είναι η εκτίμηση της επίδρασης του ηλεκτροβελονισμού ως προς τη μείωση των συμπτωμάτων σχετιζόμενων με την κινήτωση. Υλικά και Μέθοδοι: Οι εθελοντές της μελέτης κατανεμήθηκαν τυχαία σε τρεις ομάδες: Ομάδα Α με θεραπευτικό ηλεκτροβελονισμό, ομάδα Β με sham ηλεκτροβελονισμό και Ομάδα Γ χωρίς καμία θεραπεία αποτελώντας την ομάδα ελέγχου. Μετά από μία συνεδρία ηλεκτροβελονισμού οι εθελοντές εκτέθηκαν σε ναυσιογόνα ερεθίσματα μέσω μίας περιστρεφόμενης καρέκλας. Τα συμπτώματά τους μετρήθηκαν με τη χρήση της ελληνικής έκδοσης ενός ερωτηματολογίου εκτίμησης των συμπτωμάτων κινήτωσης (MSAQ) τροποποιημένο από τον Γιάνναρο.Αποτελέσματα: Σε αυτή τη μελέτη 56 εθελοντές έλαβαν μέρος, 55 εκ των οποίων ολοκλήρωσαν τη διαδικασία. Τα συμπτώματα και των τριών ομάδων ήταν αυξημένα μετά την έκθεση αυτών στα ναυσιογόνα ερεθίσματα. Ο μέσος όρος των ολικών συμπτωμάτων ήταν 53,3 για την ομάδα Α, 53,8 για την ομάδα Β και 68,1 για την ομάδα Γ. Η διαφορά βρέθηκε μερικώς στατιστικά σημαντική στη σύγκριση της ομάδας Α και Γ, καθώς και μεταξύ των ομάδων Β και Γ, ειδικά όσον αφορά στην ομάδα των περιφερικών συμπτωμάτων όπως μετρήθηκε με το παραπάνω ερωτηματολόγιο κατά Γιάναρος. Συμπεράσματα: Το αποτέλεσμα της παρούσας μελέτης δηλώνει ότι οι συμμετέχοντες που έλαβαν θεραπευτικό ή sham ηλεκτροβελονισμό τείνουν να έχουν λιγότερα συμπτώματα κινήτωσης σε σχέση με τους εθελοντές που δεν έλαβαν κάποια θεραπεία.
Διερεύνηση της επίδρασης της μεταβολικής υγείας στο πρωτέομα του ορού και του λευκού λιπώδους ιστού ασθενών που υποβάλλονται σε βαριατρικό χειρουργείο
Authors: Δουλάμης Ηλίας
Published: September 2021

Σκοπός: Η μεταβολικά υγιής παχυσαρκία ορίζεται ως μία κατάσταση παχυσαρκίας που δεν συνοδεύεται από την παρουσία συννοσηροτήτων, ωστόσο οι ακριβείς παθογενετικοί μηχανισμοί που εμπλέκονται στη μετάβαση από τη μεταβολικά υγιή στη μη υγιή παχυσαρκία δεν έχουν διαλευκανθεί πλήρως. Στόχος της παρούσας μελέτης ήταν η διερεύνηση του ρόλου της μεταβολικής υγείας στο πρωτεομικό προφίλ του περιφερικού αίματος και του σπλαχνικού λιπώδους ιστού σε ασθενείς με νοσογόνο παχυσαρκία. Μεθοδολογία: Συνολικά συμμετείχαν 28 ασθενείς που επρόκειτο να υποβληθούν σε βαριατρικό χειρουργείο (επιμήκης γαστρεκτομή, γαστρική παράκαμψη κατά Roux En Y και χολοπαγκρεατική εκτροπή) και 10 νορμοβαρείς εθελοντές αιμοδότες. Οι παχύσαρκοι ασθενείς χωρίστηκαν σε 2 ομάδες: Μεταβολικά υγιείς (n=18) και μεταβολικά μη υγιείς (n=10) παχύσαρκοι ασθενείς. 31 βιοδείκτες μετρήθηκαν στον ορό και στο σπλαχνικό λίπος με την χρήση πρωτεομικών μεθόδων. Αποτελέσματα: Όσον αφορά τις συγκρίσεις μεταξύ παχύσαρκων και νορμοβαρών ατόμων, παρατηρήθηκαν σημαντικές διαφορές στην πλειοψηφία των συγκρίσεων. Οι TNF weak inducer of apoptosis (TWEAK) (p=0.043), TNF related apoptosis inducing ligand (TRAIL) (p=0.037), Growth differentiation factor-15 (GDF-15) (p=0.04), Resistin (RETN) (p=0.047), Matrix metalloproteinase-9 (MMP-9) (p=0.011) και το C-terminal telopeptide (ICTP) (p=0.022) ήταν αυξημένα στους μεταβολικά μη υγιείς παχύσαρκους ασθενείς.
Παρακολούθηση υπεζωκοτικών συλλογών με απεικονιστικούς και βιοχημικούς δείκτες
Authors: Βαρσαμάς Χαράλαμπος
Published: September 2021

ΣΚΟΠΟΣ. Στο πρώτο μέρος της μελέτης, παρουσιάσαμε έναν καινοτόμο, ποσοτικό υπερηχογραφικό δείκτη, του δείκτη υποηχοϊκότητας (ΔΥ) για την αντικειμενική αξιολόγηση της ηχογένειας των υπεζωκοτικών συλλογών και τη συσχέτιση αυτού με κυτταρολογικές και βιοχημικές παραμέτρους του πλευριτικού υγρού. Σκοπός του δεύτερου μέρους της μελέτης ήταν να διερευνηθεί η στατιστική συσχέτιση του ΔΥ με κυτταρολογικούς και βιοχημικούς δείκτες των παραπνευμονικών συλλογών καθώς και η προγνωστική του αξία σε αυτές. ΥΛΙΚΟ. Στο πρώτο μέρος της μελέτης συμπεριλήφθηκαν 62 ασθενείς με υπεζωκοτικές συλλογές ποικίλης αιτιολογίας. Αρχικά μελετήθηκαν υπερηχογραφικά και στη συνέχεια παρακεντήθηκαν για τον προσδιορισμό κυτταρολογικών και βιοχημικών παραμέτρων του πλευριτικού υγρού. Στο δεύτερο μέρος της μελέτης συμπεριλήφθηκαν 24 ασθενείς με ανεπίπλεκτες και επιπλεγμένες υπεζωκοτικές συλλογές. Το σύνολο των ασθενών υπεβλήθη σε υπερηχογραφική σάρωση και ακολούθως σε παρακέντηση προκειμένου να σταλούν οι απαραίτητες κυτταρολογικές και βιοχημικές εξετάσεις του πλευριτικού υγρού. ΜΕΘΟΔΟΙ. Πέντε συνεχείς υπερηχογραφικές εικόνες της υπεζωκοτικής συλλογής ελήφθησαν με εγκάρσια λήψη μεταξύ της 9ης και 10ης πλευράς και μια εικόνα με κάθετη λήψη της 10ης πλευράς και μετατράπηκαν σε εικόνα υψηλής ανάλυσης. Μετρήθηκε η μέση ηχογένεια όλων των εικονοστοιχείων της υπεζωκοτικής συλλογής και της 10ης πλευράς και ο δείκτης υποηχοϊκότητας (ΔΥ) υπολογίστηκε με την ακόλουθη σχέση ΔΥ = μέση ηχογένεια όλων των εικονοστοιχείων της 10ης /μέση ηχογένεια όλων των εικονοστοιχείων της υπεζωκοτικής συλλογής. ΔΥ μεγαλύτερος από 1 υποδεικνύει την υποηχοϊκότητα της υπεζωκοτικής συλλογής. Η κανονικότητα της κατανομής των μεταβλητών εκτιμήθηκε χρησιμοποιώντας τον έλεγχο one-sample Kolmogorov-Smirnov Test. Χρησιμοποιήθηκε επίσης απλή γραμμική παλινδρόμηση για την προσέγγιση μοντελοποίησης της σχέσης των μεταβλητών. Οι στατιστικές συσχετίσεις εκτιμήθηκαν ανά περίπτωση μεταβλητών με τις μεθόδους συσχέτισης Pearson’s R και Spearman’s ρ ανάλογα με την ύπαρξη ή όχι κανονικότητας στην κατανομή τους. Για όλες τις αναλύσεις τιμή p≤ 0.05 θεωρήθηκε ως στατιστικά σημαντική. Το λογισμικό που χρησιμοποιήθηκε ήταν το IBM SPSS 20.0 (IBM Corporation, San Diego, CA, US). ΑΠΟΤΕΛΕΣΜΑΤΑ. Σε 63 ασθενείς με υπεζωκοτικές συλλογές ποικίλης αιτιολογίας η LDH, o αριθμός των κυττάρων, το pH, τα εικονοστοιχεία της συλλογής (μέσος όρος) είχαν στατιστικά σημαντική συσχέτιση με το δείκτη υποηχοϊκότητα. Στους 24 ασθενείς με παραπνευμονικές συλλογές η LDH, το pH , η γλυκόζη, η ADA, ο αριθμός των κυττάρων και το ποσοστό των πολυμορφοπυρήνων είχαν στατιστικά σημαντική συσχέτιση με το δείκτη υποηχοϊκότητας. Παράλληλα, η διάρκεια παραμονής του θωρακοσωλήνα, οι ημέρες έως την απυρεξία όπως και οι ημέρες νοσηλείας συσχετίστηκαν με το δείκτη υποηχοϊκότητας. ΣΥΜΠΕΡΑΣΜΑΤΑ. Η μελέτη αυτή εισήγαγε το ΔΥ ως ένα νέο δείκτη, που μπορεί να υποδηλώσει την ένταση της υποκείμενης φλεγμονής. Παράλληλα, ο ΔΥ φαίνεται να έχει αξία στον καθορισμό της έκβασης της νοσηλείας των ασθενών με παραπνευμονικές συλλογές.
Οι σχέσεις εργασίας στο χώρο της υγείας
Authors: Καλκαντέρα Νεκταρία
Published: September 2021

Η παρούσα μελέτη είναι προσανατολισμένη στα ζητήματα εργατικού δικαίου που προκύπτουν σχετικά με την εξηρτημένη εργασία των επαγγελματιών υγείας ενώ έμφαση δίνεται στην εξηρτημένη ιατρική εργασία. Η μεθοδολογία που ακολουθήθηκε ήταν η εξέταση οριζόντια όλων των ζητημάτων του εργατικού δικαίου που αντανακλώνται στην ιατρική εργασία, με εμβάθυνση όμως εκεί όπου διαπιστώνουμε ότι υπάρχει ιδιαιτερότητα ή ανάγκη ειδικής εξέτασης. Ο πρώτος άξονας της εργασίας είναι ο προσδιορισμός της εξηρτημένης ιατρικής εργασίας. Στον δεύτερο άξονα της εργασίας, αφού έχουν ήδη αναδειχθεί τα ζητήματα χαρακτηρισμού της σχέσης ιατρικής εργασίας εξετάζεται η λειτουργία της σύμβασης εξηρτημένης ιατρικής εργασίας (από την σύναψη μέχρι την καταγγελίας της) (, δηλ. των περιπτώσεων όπου έχει διαγνωστεί θετικά η ύπαρξη της εξάρτησης και επισημαίνονται τα ζητήματα του εργατικού δικαίου που ανακύπτουν κατά τη διάρκεια της εξηρτημένης ιατρικής εργασίας και παρουσιάζουν ιδιαιτερότητα, λόγω της ιατρικής ιδιότητας του εργαζομένου και την ιδιαίτερη φύση των υπηρεσιών υγείας, (όπως το περιεχόμενο του διευθυντικού δικαιώματος έναντι των γιατρών ή το θέμα της υγείας και ασφάλειας στις επιχειρήσεις παροχής υπηρεσιών υγείας).
Characterization, cutting mechanisms and machinability of lead-free brasses
Authors: Τουλφατζής Αναγνώστης
Published: September 2021

Προσφάτως, λόγω της αυστηρότερης νομοθεσίας σχετικά με τα επιτρεπόμενα ποσοστά μολύβδου, κυρίως στα προϊόντα/εξαρτήματα στις εγκαταστάσεις πόσιμου νερού, απαιτείται η χρήση καινοτόμων λύσεων, που αφορούν στην ανάπτυξη και βελτιστοποίηση μη μολυβδούχων ορειχάλκων-υψηλής κατεργασιμότητας, ώστε να αποφευχθούν οι επικίνδυνες επιπτώσεις του μολύβδου στον άνθρωπο και το περιβάλλον.Η εν λόγω διατριβή εστιάζεται στον χαρακτηρισμό, τους μηχανισμούς κοπής (chip breaking) καθώς και την κατεργασιμότητα μολυβδούχων και μη μολυβδούχων ορειχάλκων που χρησιμοποιούνται ευρέως στη βιομηχανία για την κατασκευή εξαρτημάτων (κοχλίες, περικόχλια, υδραυλικοί σύνδεσμοι, βαλβίδες κλπ) μέσω μηχανουργικών κατεργασιών. Αρχικώς, μελετήθηκε η επίδραση που έχει η μικροδομή και η παρουσία του μολύβδου στα αποτελέσματα των δυναμικών και στατικών μηχανικών δοκιμών. Στόχος των παραπάνω δοκιμών είναι η καταγραφή των κυρίαρχων τύπων θραύσης, η οποία πρόκειται να συμβάλλει στην κατανόηση της συμπεριφοράς των ορειχάλκινων ράβδων κατά την κοπή. Στην συνέχεια πραγματοποιήθηκε στατιστική μη παραμετρική μελέτη της κατεργασιμότητας μεταξύ των εξεταζόμενων κραμάτων, για την αριστοποίηση των ποιοτικών χαρακτηριστικών της κατεργασίας (Μορφολογία Αποβλίττου Κοπής, Ισχύς Κοπής, Δύναμη Κοπής και Τραχύτητα Επιφάνειας Κατεργασμένου Δοκιμίου). Τέλος, γίνεται μία πρώτη προσπάθεια ανασχεδιασμού της παραγωγικής διαδικασίας, μέσω πραγματοποίησης κατάλληλων θερμικών κατεργασιών, των μη μολυβδούχων κραμάτων, με στόχο την τροποποίηση της μικροδομής τους προκειμένου να βελτιστοποιηθεί η κατεργασιμότητα σε κοπή.
Γλώσσα, εκπαιδευτική ηγεσία και φύλο-ανάλυση λόγου γυναικών σε υπεύθυνες θέσεις
Authors: Ματζιούρη Αποστολία
Published: September 2021

Η παρούσα εργασία, ακολουθώντας το φεμινιστικό παράδειγμα, φιλοδοξεί να φέρει στο φως διάφορες πτυχές της ζωής των ηγετικών στελεχών της Πρωτοβάθμιας Εκπαιδεύσεως όπως: πρώιμα σεξιστικά βιώματα και ο τρόπος διαπαιδαγωγήσεώς τους ως παιδιά με βάση το φύλο, κίνητρα κι αντικίνητρα που οδηγούν μία γυναίκα στη διεκδίκηση ή όχι μιας ηγετικής θέσεως, τις σχέσεις που έχουν θεμελιώσει με τον σύζυγο και τα παιδιά και τη στήριξη ή όχι που αντλούν από αυτούς, τις αντιλήψεις τους γύρω από το φύλο τους, τους παράγοντες που το επιβαρύνουν και τα κοινωνικά απελευθερωτικά κινήματα όπως ο φεμινισμός, τις σχέσεις που έχουν χτίσει με τους/τις συναδέλφους τους, του/τις υφισταμένους, την τοπική κοινωνία και την αποδοχή ή αμφισβήτηση που εισπράττουν από αυτούς, την ενημέρωσή τους γύρω από θέματα νομοθεσίας κι εκπαιδευτικής πολιτικής, τη πολιτική που εφαρμόζουν τώρα οι ίδιες ως ηγέτιδες αλλά και μηνύματα που θα ήθελαν να στείλουν προς τα έξω γύρω από θέματα που τις απασχολούν. Όλα αυτά ανέκυψαν μέσα από ημιδομημένες συνεντεύξεις που λάβαμε τόσο από στελέχη της κατωτέρας όσο και της ανωτέρας ηγεσίας με απογραφή που διεξήχθη από τον Σεπτέμβριο του 2015 έως και τον Μάρτιο του 2016 σε όλη την Ανατολική Μακεδονία και Θράκη που συνιστά το 10,7% της ελληνικής επικρατείας και περιλαμβάνει το 5,7% του συνολικού πληθυσμού της Ελλάδος. Είναι η μοναδική τέτοια έρευνα που έχει παρατηρηθεί με τέτοιο εύρος και στην οποία καταγράφονται απόψεις ανωτέρων στελεχών σε φλέγοντα θέματα όπως το θέμα της σεξουαλικής παρενοχλήσεως, αντίθετα με όσα υποστηρίζει η διεθνής βιβλιογραφία (Linda Skrla, Pedro Reyes, James Joseph Scheurich, 2000:2, και Chase, 1995), ότι οι γυναίκες σε ηγετικές θέσεις δε μιλούν για τέτοια ζητήματα. Η ανάλυση λόγου ως μέθοδος αναλύσεως δεδομένων μας βοηθάει με τον πλούτο πληροφοριών που μας παρέχει να αναλύσουμε τα κοινωνικά δεδομένα σε πολλές διαδοχικές φάσεις της έρευνας, τον τρόπο βιώσεως εμπειριών από τα υποκείμενα και να οδηγηθούμε όλες εξ ημών σε αναστοχασμό κι αυτοσυνείδηση, ενώ η μέθοδος path analysis που εκφράζει μονόδρομες σχέσεις με την επέμβαση συγκεκριμένων παραγόντων σε καθένα από τα στάδια της αρχικής υποθέσεως, μας επιτρέπει να αναμένουμε ντετερμινιστικά συγκεκριμένα αποτελέσματα στην άσκηση εκπαιδευτικής πολιτικής από τα στελέχη. Τα αποτελέσματα κάθε ερωτήματος αποδίδονται τόσο ποσοτικά (με γραφήματα) όσο και ποιοτικά, παρέχοντας πλήθος ενδιαφερουσών απαντήσεων και διηγήσεων περιστατικών που τεκμηριώνουν τη θέση εκάστου υποκειμένου, ενώ τόσο κατά τη διάρκεια επεξεργασίας των ερωτημάτων όσο και στο τέλος κάθε ενότητος συνοψίζονται τα συμπεράσματα που εξάγονται από αυτήν. Πάντως, το απόσταγμα αυτής της αναζητήσεως είναι ότι η Ελληνίδα δεν είναι φεμινίστρια, ακροβατεί ανάμεσα στο σύγχρονο και το παραδοσιακό μοντέλο γυναικός κι αγωνίζεται ανένταχτη αγνοώντας τις αντίξοες συνθήκες, γιατί «τον φεμινισμό τον κάνουμε εμείς».
Το ψυχικό τραύμα και η ανάλυσή του
Authors: Πλεξουσάκης Στέφανος
Published: September 2021

Πληθώρα δεδομένων σε σχέση με τον σχολικό εκφοβισμό/θυματοποίηση υποδεικνύουν μια σειρά ατομικών, οικογενειακών και σχολικών παραμέτρων που λειτουργούν ως παράγοντες προστασίας/επικινδυνότητας για την εμπλοκή των παιδιών/ εφήβων, ως θύτες ή ως θύματα. Η ποιότητα των δεσμών/γονικών στάσεων έχουν αναδειχτεί ως σημαντικές διαστάσεις της ψυχικής ευαλωτότητας (συνθήκη θυματοποίησης) και της σκόπιμης επιθετικότητας. Η θυματοποίηση/εκφοβισμός παράγει υψηλά επίπεδα ψυχικού τραύματος και συναισθηματικών/συμπεριφορικών αντιδράσεων, με την ψυχιατρική έννοια του όρου (DSM), που διαταράσσουν την ομαλή ψυχοκοινωνική/ σχολική εξέλιξη των μαθητών.Στην παρούσα μελέτη διερευνήθηκαν οι μορφές του ψυχικού τραύματος σε σχέση με τον σχολικό εκφοβισμό και τους γονικούς τύπους δεσμού σε 433 μαθητές (8-16 χρόνων) σε αντιπροσωπευτικό δείγμα από πόλεις της Ελλάδα. Τα εργαλεία που χρησιμοποιήθηκαν ήταν (α) η Κλίμακα Olweus για τον εκφοβισμό/θυματοποίηση, (β) η Κλίμακα μέτρησης του τραύματος (CROPS), (γ) το Ερωτηματολόγιο διερεύνησης των γονικών δεσμών (PBI), (δ) Ερωτηματολόγιο Δυνατοτήτων και Δυσκολιών του παιδιού(SDQ-Hel). Η επιβεβαιωτική παραγοντική ανάλυση ανέδειξε μια σειρά μοντέλων διαδρομών (pathways analysis) συνδυάζοντας τις παραμέτρους: (α) τέσσερις διαστάσεις γονικού δεσμού, (β) επίπεδα /συμπτωμάτων ψυχικού τραύματος, (γ) είδος θυματοποίησης/εκφοβισμού. Ένα από τα βασικά ερωτήματα της έρευνας μας ήταν το ακόλουθο: με βάση τους γονικούς τύπους συμπεριφοράς/ δεσμού (φροντίδα, υπερπροστασία, αδιαφορία, ενθάρρυνση της ψυχικής αυτονομίας) ποια είναι τα επίπεδα και τα είδη των τραυματικών αντιδράσεων (Κατάθλιψη, Ψυχική απόσχιση, Σωματοποίηση, Αποφευκτική διαταραχή) σε σχέση με τις μορφές εκφοβισμού και πως διαμορφώνονται οι ρόλοι εκφοβισμού/ θυματοποίησης. Στην παρουσίαση θα συζητηθεί και θα αναλυθεί το συγκεκριμένο μοντέλο που αναδεικνύει πως συγκεκριμένοι τύποι δεσμού παράγουν συγκεκριμένες συναισθηματικές αντιδράσεις σε σχέση με το τραύμα και τον εκφοβισμό. Ένα από τα βασικά δεδομένα είναι ο αρνητικός ρόλος της υπερπροστατευτικής στάσης των γονέων (αγχώδους και ελεγκτικής/ επιθετικής) και οι συναισθηματικές αντιδράσεις/κίνδυνοι θυματοποίησης που προκύπτουν, για το σύνολο του δείγματος.
Διαστάσεις σχολικής προσαρμογής μαθητών νηπιαγωγείου σύμφωνα με τις εκτιμήσεις γονέων και εκπαιδευτικών
Authors: Καρίτσα Βασιλική
Published: September 2021

Σκοπός της παρούσας έρευνας είναι η εξέταση της σχολικής προσαρμογής των μαθητών νηπιαγωγείου, και πιο συγκεκριμένα των διαστάσεων ψυχοκοινωνική προσαρμογή και δεξιότητες μάθησης, σύμφωνα με τις εκτιμήσεις γονέων και εκπαιδευτικών, καθώς επίσης του ρόλου των οικογενειακών παραγόντων (γονική εμπλοκή και οικογενειακή λειτουργικότητα) στην αξιολόγηση των διαστάσεων αυτών. Το δείγμα της έρευνας αποτέλεσαν αναφορές για 635 μαθητές και μαθήτριες νηπιαγωγείου από τους αντίστοιχους εκπαιδευτικούς και τους γονείς τους (ο ένας εκ των δύο γονέων) από 73 νηπιαγωγεία της Αττικής.Τα σημαντικότερα αποτελέσματα της έρευνας έδειξαν ομοφωνία μεταξύ των εκτιμήσεων γονέων και εκπαιδευτικών αναφορικά με τις δεξιότητες μάθησης και την ψυχοκοινωνική προσαρμογή των παιδιών, με μικρές, όμως, διαφοροποιήσεις. Bρέθηκε, επίσης, θετική συσχέτιση ανάμεσα στη γονική εμπλοκή και στην οικογενειακή λειτουργικότητα, καθώς, επίσης, διαμεσολάβηση ορισμένων διαστάσεων της οικογενειακής λειτουργικότητας στη συσχέτιση μεταξύ διαστάσεων της γονικής εμπλοκής και των δεξιοτήτων μάθησης. Tα αποτελέσματα της παρούσας μελέτης καταδεικνύουν το σημαντικό ρόλο της οικογένειας στην απόκτηση δεξιοτήτων μάθησης από τους μαθητές νηπιαγωγείου και την αναγκαιότητα συμμετοχής των γονέων στις σχολικές δραστηριότητες των νηπίων, αλλά και στην εφαρμογή προγραμμάτων πρόληψης και παρέμβασης για την κοινωνική, συναισθηματική και μαθησιακή προσαρμογή των παιδιών στην προσχολική κοινότητα.
Διδασκαλία ενεργειακών εννοιών σε σύνθετα τεχνολογικά συστήματα
Authors: Σταυρόπουλος Βασίλειος
Published: September 2021

Στόχος της παρούσας διατριβής είναι ο σχεδιασμός και η αξιολόγηση μιας διδακτικής ακολουθίας για την εισαγωγή ενεργειακών εννοιών μέσω μελέτης ενός σύνθετου τεχνολογικού συστήματος (του αυτοκινήτου), στα πλαίσια της καινοτομικής και εποικοδομητικής αντίληψης για το αναλυτικό πρόγραμμα Τεχνολογίας και Φυσικών Επιστημών. Πρόκειται για έρευνα εφικτότητας η οποία διενεργείται σε τρία επίπεδα: της ανάλυσης, του σχεδιασμού και της εφαρμογής/αξιολόγησης. Το επίπεδο ανάλυσης περιλαμβάνει (α) την επιστημολογική ανάλυση που αφορά βασικές ενεργειακές έννοιες αλλά και γνώση αναφοράς μηχανικού που αφορά σε διάφορους ενεργειακούς τύπους αυτοκινήτων, (β) την ανάλυση των νοητικών παραστάσεων των μαθητών για την ενέργεια αλλά και για την τεχνολογία λειτουργίας σύνθετων συστημάτων και (γ) την ανάλυση των απαιτήσεων της καινοτομικής και εποικοδομητικής αντίληψης για το αναλυτικό πρόγραμμα Φυσικών Επιστημών και Τεχνολογίας. Το επίπεδο σχεδιασμού περιλαμβάνει την διατύπωση των διδακτικών στόχων και την διαμόρφωση του περιεχομένου της διδακτικής ακολουθίας. Δομικά χαρακτηριστικά της ακολουθίας συνιστούν (α) η πολιτισμική επιλογή της εισαγωγής ενεργειακών εννοιών εντός ενός τεχνολογικού πλαισίου (λειτουργία αυτοκινήτου), (β) η εννοιολογική επιλογή της συστημικής προσέγγισης ενός σύνθετου τεχνολογικού συστήματος μέσω του μοντέλου των ενεργειακών αλυσίδων και (γ) η μεθοδολογική επιλογή της σχολικής εκδοχής της υποθετικο-παραγωγικής προσέγγισης της σχολικής γνώσης. Η προτεινόμενη ακολουθία απαρτίζεται από δύο διδακτικές ενότητες οι οποίες αναφέρονται στα συμβατικά (βενζινοκίνητα) και ηλεκτρικά αυτοκίνητα και υλοποιείται μέσω δραστηριοτήτων οι οποίες βασίζονται σε μετασχηματισμένο υλικό προερχόμενο από μοντελοποίηση πραγματικών τεχνολογικών αντικειμένων. Τέλος, το επίπεδο εφαρμογής/αξιολόγησης περιλαμβάνει την πειραματική εφαρμογή της διδακτικής ακολουθίας σε 42 μαθητές της α’ γυμνασίου και την αξιολόγηση της προσδοκώμενης γνωστικής προόδου των μαθητών. Τα αποτελέσματα της αξιολόγησης δείχνουν ότι η πλειοψηφία των μαθητών του δείγματος ανταποκρίνονται ικανοποιητικά και είναι δυνατόν να σημειώσουν σημαντική γνωστική πρόοδο, οικοδομώντας συνεκτικές νοητικές παραστάσεις σε σχέση με την προτεινόμενη σχολική γνώση και ειδικότερα με την ενεργειακή προσέγγιση των διαφορετικών τύπων αυτοκινήτου.
Το DNA ως εργαλείο εξιχνίασης του εγκλήματος
Authors: Χατζηθεοδώρου Γεωργία
Published: September 2021

Η Διατριβή εξετάζει τις νομικές, τεχνικές και ηθικοκοινωνικές προκλήσεις που προκύπτουν από τη δικανική αξιοποίηση της ανάλυσης γενετικού υλικού στην ποινική δίκη και τις σχετικές εξελίξεις της γενετικής επιστήμης. Μετά την επισκόπηση και ανάλυση του εθνικού και διεθνικού νομικού πλαισίου και των οικείων επιστημονικών-τεχνικών ζητημάτων, η Διατριβή εξετάζει τα προβλήματα που άπτονται της προσβολής θεμελιωδών ανθρώπινων δικαιωμάτων, έτσι όπως αυτά προκύπτουν από τη συλλογή (έως) και την αποδεικτική αξιοποίηση του DNA, συμπεριλαμβανομένου του ζητήματος της πρόσβασης και του ελέγχου των γενετικών τραπεζών και της (ενδεχόμενης) ανάγκης γιατη δημιουργία μίας καθολικής βάσης γενετικών δεδομένων, δίνοντας ταυτοχρόνως έμφαση στους ευρωενωσιακούς και διεθνείς μηχανισμούς συνεργασίας για την πρόσβαση σε εξωεδαφικά γενετικά αποδεικτικά στοιχεία. Εν κατακλείδι, η Διατριβή επικεντρώνεται στην ανάγκη του νόμου να ανταποκριθεί στις επιστημονικές εξελίξεις μέσω μίας προσεκτικής προσέγγισης των προβληματισμών σχετικά με την αξιοπιστία των γενετικών αποδείξεων στην ποινική δίκη, καθώς και τα ζητήματα προστασίας της ιδιωτικής ζωής και των ατομικών ελευθεριών γύρω από τη συλλογή, ανάλυση και αποθήκευση των γενετικών αποτυπωμάτων.
Ρυθμική ικανότητα, στεγνή εξάσκηση και ψυχολογικά χαρακτηριστικά
Authors: Ντόμαλη Σταυρούλα
Published: September 2021

Η αθλητική απόδοση, ιδιαίτερα σε αθλήματα που βαθμολογούνται για την καλλιτεχνική τους εντύπωση όπως η καλλιτεχνική κολύμβηση (ΚΚ) γυναικών, βρίσκεται σε μια πολυδιάστατη αλληλεξάρτηση με το είδος της εξάσκησης, το επίπεδο, την ηλικία, τη ρυθμική ικανότητα, τα ψυχολογικά χαρακτηριστικά προδιάθεσης και το αγωνιστικό άγχος κατάστασης των αθλητριών. Σκοπός της έρευνας ήταν η κατανόηση της παρουσίας, ισχύος και κατεύθυνσης των αλληλεπιδράσεων μεταξύ των ανωτέρω παραμέτρων και η ανίχνευση αυτών που, ενδεχομένως, παίζουν ρυθμιστικό ή διαμεσολαβητικό ρόλο στο ερευνητικό μοντέλο. Στην έρευνα συμμετείχαν 47 αθλήτριες ΚΚ διεθνούς και μη επιπέδου από τρεις αγωνιστικές κατηγορίες (Γυναίκες, Νεάνιδες και Κορασίδες Α΄). Για την αξιολόγηση της ρυθμικής ικανότητας των αθλητριών χρησιμοποιήθηκε το High/Scope Rhythmic Competence Analysis Test, ενώ για τα ψυχολογικά χαρακτηριστικά προδιάθεσης και το αγωνιστικό άγχος χρησιμοποιήθηκαν τα παρακάτω, ειδικά προσαρμοσμένα στον αγωνιστικό αθλητισμό και σταθμισμένα σε ελληνικό πληθυσμό, ερωτηματολόγια: 1) Ερωτηματολόγιο Άγχους Προδιάθεσης, 2) Ερωτηματολόγιο Αγωνιστικού Άγχους Προδιάθεσης, 3) Ερωτηματολόγιο Αθλητικής Αυτοπεποίθησης Προδιάθεσης, 4) Ερωτηματολόγιο Αθλητικού Προσανατολισμού, 5) Κλίμακα Κοινωνικής Επιθυμητότητας και 6) Ερωτηματολόγιο Αγωνιστικής Κατάστασης. Η διαδικασία της έρευνας περιλάμβανε τρεις φάσεις: (α) χορήγηση ερωτηματολογίων για τη μέτρηση χαρακτηριστικών προδιάθεσης και μέτρηση της ρυθμικής ικανότητας σε δύο ταχύτητες ρυθμού, σε ουδέτερες συνθήκες, (β) και (γ) συμπλήρωση του Ερωτηματολογίου Αγωνιστικής Κατάστασης πριν από την έναρξη του αγώνα και αξιολόγηση της αθλητικής απόδοσης σε ρουτίνα στο νερό από τρεις κριτές διεθνούς επιπέδου με μια εβδομάδα διαφορά. Η διαφορά μεταξύ των φάσεων (β) και (γ) ήταν η προσθήκη στεγνής εξάσκησης σε μία από τις δύο φάσεις, σε τυχαιοποιημένη σειρά. Για τη στατιστική ανάλυση των δεδομένων, χρησιμοποιήθηκαν τόσο κλασικές διαδικασίες (paired και independent samples t- tests, ANOVA, συσχετίσεις και αναλύσεις παλινδρόμησης) όσο και πιο σύνθετες διαδικασίες για την ανεύρεση της ύπαρξης ρυθμιστικών και διαμεσολαβητικών συνθηκών. Τα αποτελέσματα επιβεβαιώνουν αναμφίβολα την υπεροχή της στεγνής εξάσκησης όσον αφορά στην απόδοση των αθλητριών στην ΚΚ. Περαιτέρω ανάλυση ανέδειξε το ψυχολογικό υπόβαθρο που καθορίζει αυτή την υπεροχή, καθώς η στεγνή εξάσκηση ρυθμίζει και μεγιστοποιεί τη διαμεσολάβηση της αγωνιστικής αυτοπεποίθησης κατάστασης στην εξάρτηση της απόδοσης από την αθλητική αυτοπεποίθηση προδιάθεσης.
Entrepreneurship and competitiveness through the lens of the institutional analysis
Authors: Μασούρας Ανδρέας
Published: September 2021

H παρούσα διατριβή εξετάζει την επιχειρηματικότητα και την ανταγωνιστικότητα υπό το πρίσμα της θεσμικής ανάλυσης. Η εφαρμογή γίνεται πάνω στις μικρομεσαίες και οικογενειακές επιχειρήσεις με πεδίο εφαρμογής την περίπτωση της Κύπρου. Η διατριβή απαντά σε τρία ερευνητικά ερωτήματα και σε τρεις υποθέσεις. Συγκεκριμένα τα ερωτήματα είναι τα εξής: Πώς οι θεσμοί και γενικότερα οι θεσμικές διεργασίες επηρεάζουν την επιχειρηματικότητα σε επίπεδο μικρομεσαίων επιχειρήσεων και κατ’ επέκταση την ανταγωνιστικότητα των χωρών, ποιος ο ρόλος της νεανικής επιχειρηματικότητας και σε ποιο βαθμό οι μικρομεσαίες επιχειρήσεις ανταποκρίνονται σε καινοτομικές εφαρμογές και δραστηριότητες. Οι υποθέσεις είναι οι εξής: Η ποιότητα των θεσμών επηρεάζει την ανάπτυξη της επιχειρηματικότητας και κατ’ επέκταση την ανταγωνιστική θέση μιας χώρας, οι μικρομεσαίες επιχειρήσεις επηρεάζονται από την ποιότητα των θεσμών και η θεσμική ανεπάρκεια οδηγεί σε καινοτομική κόπωση. Η μεθοδολογία που ακολουθείται είναι πολυεπίπεδη και χρησιμοποιούνται τόσο ποιοτικές όσο και ποσοτικές προσεγγίσεις.
Ηθικά ζητήματα της βασισμένης σε τεκμηρίωση Ιατρικής
Authors: Τσιλιγκρός Παναγιώτης
Published: September 2021

Η Βασισμένη σε Τεκμηρίωση Ιατρική (ΕΒΜ) έχει οριστεί ως «η ευσυνείδητη, σαφής και συνετή χρήση της τρέχουσας καλύτερης τεκμηρίωσης» στην καθοδήγηση της λήψης κλινικών αποφάσεων. Η κύρια αξίωσή της είναι ηθική: είναι ο αποτελεσματικότερος τρόπος για να βοηθήσει τους ασθενείς να επιτύχουν καλύτερο επίπεδο υγείας. Παρ’ όλ’ αυτά, οι απόψεις επί του θέματος είναι βαθύτατα πολωμένες και πολλοί ισχυρίζονται ότι η ΕΒΜ μακράν απέχει του να είναι ηθικά νομιμοποιημένη. Οι προβληματισμοί που εξετάζονται αφορούν διαφορετικούς κλάδους της ιατρικής και διαφορετικούς πληθυσμούς ασθενών και είναι κυρίως σχετικοί με την αδυναμία γενίκευσης των ευρημάτων των μελετών, με τις αναπόφευκτες διακρίσεις που είναι εγγενείς στη διαδικασία της ΕΒΜ, με μεθοδολογικά θέματα που αφορούν ειδικούς τύπους μελετών και με τη σημαντική εξάρτηση της παραγωγής τεκμηρίωσης από τη φαρμακευτική χρηματοδότηση. Περαιτέρω ηθικά και επιστημολογικά ζητήματα εξετάζονται, καθώς και η αναπόφευκτη αλλαγή στον τρόπο που ασκείται η ιατρική.Η οικονομική αξιολόγηση διαδραματίζει σημαντικό ρόλο στην ΕΒΜ και τα κλινικά θεραπευτικά πρωτόκολλα. Οι διαφορετικοί τύποι μεθοδολογιών οικονομικής αξιολόγησης εξετάζονται κριτικά και προσδιορίζονται τα κύρια φιλοσοφικά ζητήματα που αφορούν την εφαρμογή τους στην ΕΒΜ. Περαιτέρω, η στις μέρες μας πανταχού παρούσα μεθοδολογία των QALYs εξετάζεται και αποτιμάται κριτικά.Τέλος, παρουσιάζεται μια διαφορετική οπτική της ΕΒΜ και των ηθικών της διαστάσεων. Αντλώντας από το έργο του Michel Foucault, η ιατρική γενικά και η ΕΒΜ ειδικότερα παρουσιάζονται ως ένας ιδιαίτερος τύπος λόγου ο οποίος έχει προοδευτικά μεταμορφωθεί κατά τη διάρκεια των τελευταίων 150 χρόνων. Η ΕΒΜ γίνεται αντιληπτή τόσο ως η νέα μορφή κυβερνολογικής, όσο και ως μια ισχυρή μέθοδος υποκειμενοποίησης. Από τη μια, καθιστά άτομα και πληθυσμούς ικανά να αυτοκυβερνηθούν (και να κυβερνηθούν) στα πλαίσια των νεοφιλελεύθερων κοινωνιών μας. Από την άλλη, βασιζόμενη σε πρακτικές του εαυτού, διαμορφώνει το νέο υποκείμενο: ένα συνειδητό καταναλωτή υπηρεσιών υγείας, ο οποίος βιώνει την ενισχυμένη πραγματικότητα των μετρητικών συσκευών και των στατιστικών δεδομένων. Μια τέτοια φουκωϊκή αντίληψη δεν είναι συμβατή με την ορθόδοξη κριτική της ΕΒΜ, αλλά μπορούν να βρεθούν αναλογίες.